የኮቪድ 19 ወረርሽኝን ለመቋቋም አንድ ነጥብ 8 ቢሊዮን ብር የሚጠጋ ሀብት መሰብሰቡ ተገለጸ
አዲስ አበባ፡- የኮቪድ 19 ወረርሽኝን ለመቋቋም እየተካሄደ ባለው የሀብት ማሰባሰብ ሥራ እስካሁን አንድ ነጥብ 8 ቢሊዮን ብር የሚጠጋ ድጋፍ መገኘቱን የጠቅላይ ሚኒስትር ጽሕፈት ቤት ፕሬስ ሴክሬታሪያት አስታወቀ። በቫይረሱ የተያዙ ሰዎችን የመመርመር አቅምን በቀን ስድስት ሺህ ለማድረስ እየተሰራ መሆኑም ገለጸ። 
የፕሬስ ሴክሬታሪያቱ አቶ ንጉሱ ጥላሁን በተለይ ለአዲስ ዘመን ጋዜጣ እንደተናገሩት፤ መንግሥት ወረርሽኙ ከተከሰተ ጊዜ አንስቶ የተቀናጀ የግንዛቤ ማስጨበጥ ሥራ እየተከናወነ ይገኛል። ይሄን ጉዳይ ለመምራት ከፌዴራል እስከ ቀበሌ ድረስ አደረጃጀት ፈጥሮ ግንዛቤ በማስጨበጥም ሆነ ሀብት በማሰባሰብ ረገድ ከፍተኛ ሥራ እየሰራ ይገኛል።
ሀብት በማሰባሰብ ዜጎችን መደገፍን መሠረት ባደረገ መልኩ በአገር ውስጥ ብቻ ሳይሆን በውጭ ያሉ ወገኖችንም በማስተባበር እየተሰራ መሆኑን አመልክተው፣ በዚህም በድምሩ ወደ አንድ ነጥብ 8 ቢሊዮን ብር የሚጠጋ ሀብት ማሰባሰብ መቻሉን አስታውቀዋል።
በውጭ ካሉ ወገኖች በእስካሁኑ የሀብት ማሰባሰብ ረገድ 100 ነጥብ 4 ሚሊዮን ብር መገኘቱን ጠቁመው፤ በሚሲዮኖቻችን የሚሰሩ ሠራተኞች የወር ደመወዛቸውን አንዳንዶቹም የሁለት ወር ደመወዛቸውን ሰጥተዋል። ይህ ደግሞ ዜጎች በችግርም ጊዜ ከአገራቸው ጋር ተቆራኝተው በመተሳሰብ እንደቀጠሉ የሚያሳይ ነው ብለዋል። 
በአገር ውስጥም ዜጎች በገንዘብም በዓይነትም ድጋፋቸውን አጠናክረው መቀጠላቸውን ገልጸው፣ መረጃው እስከተጠናቀረበት ድረስ በአዲስ አበባ ብቻ 58ሺ 41 ሰዎች ማዕድ በማጋራት 164ሺ220 ሰዎችን በመድረስ ምግብ በማቅረብ በየዕለቱ እየመገቡ እንደሚገኙ አመልክተዋል።
ከዚህ ባሻገር አከራዮች ለተከራዮቻቸው ኪራይ እንዲቀንሱ ወይም እንዲተዉ በተጠየቀው መሠረት በአዲስ አበባ ውስጥ ብቻ በመኖሪያ ቤት ኪራይ 3ሺ376 ጥሪውን ተቀብለው ለ9ሺ918 ሰዎች ኪራይ በመሰረዛቸው ወይም በመቀነሳቸው ምክንያት ወደ 3ነጥብ8 ሚሊዮን ብር የሚገመት አስተዋፅዖ አበርክተዋል። በተመሳሳይ በንግድ ቤት ኪራይ ወደ 2ሺ156 ሰዎች የሱቅ ኪራይ መቀነስ ወይም መተው በመቻላቸው ምክንያት 12ነጥብ5 ሚሊዮን ብር ድጋፍ ማድረጋቸውን ጠቁመዋል። 
እነዚህና መሰል ተግባራት ደግሞ በእጅጉ ምስጋና ሊቸራቸውና ሊደነቁ እንደሚገባቸው አመልክተው፣ በአጠቃላይ በአገር ውስጥና ውጭ ካሉ ኢትዮጵያውያን ወደ 1ነጥብ8 ቢሊዮን ብር የሚጠጋ ድጋፍ መገኘቱን አስታውቀዋል።
የዛሬ ሁለት ወር ወረርሽኙ በኢትዮጵያ ሲከሰት ቫይረሱን ለመመርመር የሚያስችል ምንም አቅም ስላልነበረ ናሙና ወደ ደቡብ አፍሪካ ተልኮ ይመረመር እንደነበር አስታውሰው፣ ምርመራውን በሀገር ውስጥ በመጀመርና በማሳደግ አሁን ላይ በ25 ተቋማት አገልግሎቱን መስጠት እንደተቻለ አስታውቀዋል። እስካሁንም በቀን 3ሺ580 ሰዎችን መመርመር መቻሉን ገልጸው፣ ይሄን የመመርመር አቅም ወደ ስድስት ሺ ለማሳደግ እየሰራ ይገኛልም ብለዋል። 
መንግሥትም በሽታው በዜጎች ላይ ሊደርስ የሚችለውን አደጋ ለመቀልበስ ከሚያደርገው ጥረት ጎን ለጎን፤ የአስቸኳይ ጊዜ አዋጁን ተግባራዊነት ከማረጋገጥ፣ እንዲሁም የአገሪቱ ኢኮኖሚ የተመሰረተበት ግብርና ምርታማነት እንዲያድግ የሚያስችሉ እርምጃዎችን ከመውሰድ አንጻር ትኩረት ሰጥቶ በተቀናጀ መንገድ እየሰራ መሆኑንም አመልክተዋል።አዲስ ዘመን ግንቦት 8/2012ወንድወሰን ሽመልስ